PARLAMENTUL ROMÂNIEI

CAMERA DEPUTAŢILOR

	           COMISIA JURIDICĂ,

DE DISCIPLINĂ ŞI IMUNITĂŢI
	
	  Bucureşti, 20.04.2004

  Nr. P.L.X-203


R A P O R T

asupra proiectului de Lege  privind înfiinţarea, organizarea şi funcţionarea Oficiului Român pentru Adopţii

În conformitate cu prevederile art.89 şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege  privind înfiinţarea, organizarea şi funcţionarea Oficiului Român pentru Adopţii, trimis cu adresa nr.P.L.X-203 din 14 aprilie 2004, înregistrată sub nr.31/357 din 15  aprilie  2004.

Acest proiect de lege a fost dezbătut şi adoptat de Senat în şedinţa din 5 aprilie 2004.

Potrivit prevederilor art.75 din Constituţie şi ale art. 86 alin. 3, pct.1 din Regulamentul Camerei Deputaţilor, Camera Deputaţilor este Cameră decizională în cazul acestui proiect de lege. 

Comisia pentru muncă şi protecţie socială  a avizat favorabil proiectul de lege  în forma prezentată de Senat, cu avizul nr.27/155 din  20 aprilie 2004. 

Proiectul de lege are ca obiect de reglementare înfiinţarea, organizarea şi funcţionarea Oficiului Român pentru  Adopţii, prin reorganizarea Comitetului Român pentru Adopţii în vederea îndeplinirii obligaţiilor impuse prin Convenţia  asupra protecţiei copiilor şi cooperării în materia adopţiilor internaţionale încheiată la Haga, la 29 mai  1993, ratificată prin Legea nr 84/1994, precum şi pentru îndeplinirea obligaţiilor asumate de statul român în materia adopţiei prin convenţiile şi tratatele internaţionale la care România este parte.

 
În conformitate cu prevederile art.60 din Regulamentul Camerei Deputaţilor, membrii Comisiei au dezbătut proiectul de lege menţionat mai sus, în şedinţa din 20 aprilie 2004.

           La dezbateri au participat, în calitate de invitaţi,  din partea Agenţiei Naţionale pentru Protecţia Copilului şi Adopţii doamnele: Vali Botezatu - subsecretar de stat, Nicoleta Curelaru - şef corp control şi Liliana Momenu- director.  

După dezbateri cu caracter general s-a  trecut la examinarea pe articole a proiectului de lege, concomitent  cu discutarea amendamentelor formulate verbal în cursul dezbaterilor de către membrii comisiei.



În urma examinării, membrii comisiei au hotărât, cu unanimitate de voturi, să supună plenului Camerei Deputaţilor, spre dezbatere şi adoptare, proiectul de Lege privind înfiinţarea, organizarea şi funcţionarea Oficiului Român pentru Adopţii  cu un amendament respins, care este redat în Anexa la prezentul raport.



Din numărul total de 24 de membri ai comisiei, au fost prezenţi la dezbateri  21  de deputaţi.



În raport de obiectul şi conţinutul său, proiectul de lege face parte din categoria legilor ordinare.
                                                                            PREŞEDINTE, 





                                           

                                                                Prof. univ.dr. Ion NEAGU                                                                                       
Consilier

Dr. Gheorghe Stroe

ANEXA 

AMENDAMENT RESPINS:

	Nrcrt
	Articolul (text iniţial)
	Amendamentul propus  şi autorul acestuia
	Motivare

1. Pentru susţinere.
2.  Pentru respin-gere.
	Cameră Decizională

	1.
	Art.8.- (1) Oficiul este condus de un secretar de stat, numit prin decizie a primului- ministru. 

……………………………………….


	Art.8.- (1) Oficiul este condus de un preşedinte cu rang de secretar de stat numit prin decizie a primului- ministru. 

……………………………………
Autor : deputat Cristian Dumitrescu


	1. Pentru indicarea funcţiei demnitaru-lui.

2. Prin vot, amendamentul a fost  respins, considerân-du-se că textul iniţial este corespunzător.

